Poštovani predsjedniče opštine gospodine Todoroviću, poštovana prodekanice profesorice Božarić Vuksanović, prof. Raičeviću, doc Stanisiću, dr Magdeliniću, gospodine Laliću predstavnici institucija, koleginice i kolege nastavnici, saradnici, medicinske sestre i tehničari, dragi gosti, uvaženi diplomci, predstavnici medija,

Predstavlja mi izuzetno zadovoljstvo što sam u prilici da Vas pozdravim u ime studenata, nastavnika Medicinskog fakulteta i u svoje ime , poželim dobrodošlicu i da zahvalim što ste svojim prisustvom uveličali najljepše trenutke ove generacije studenata diplomaca Medicinskog fakulteta .

Nigdje u društvu nije isprepletano znanje i uloga dvije djelatnosti kao u medicini gdje doktor i medicinska sestra predstavljaju dva stabla istog korjena, gdje samo simbioza njihovog rada predstavlja garant pozitivnog ishoda borbe za život pacijenta.

Vizionarska ideja naših učitelja o otvaranju Visoke medicinske škole u Beranama od prije pola vijeka , pretvorena je u realnost 2005 .godine.

To je bila potreba vremena i potreba cijelog regiona. Ostvareni su snovi naših učitelja, vizionara akademika dr Branka Zogovića , prim.dr Ćira Babovića, prim. Dr Bata Raičevića, prim.dr Mila Miloševića i inih koji su istrajavali na ideji da Berane postane dio akademske zajednice.

Sumirajući rezultate rada Visoke medicinske škole sa zadovoljstvom i ponosom želim istaći da je tokom studijske 22/23. godine diplomiralo na osnovnim studijama 27 studenata, na specijalistickim 9.

Od osnivanja diplomirala su 609 studenata na osnovnim i 207 stutenata na specijalistickim studijama. Akreditovali smo Master studije na Visokoj medicinskoj školi i ove godine imamo prve polaznike.

Za poštovanje i respekt.

KBC Berane i DZ kao nastavne baze Medicinskog fakulteta su u potpunosti opravdale svoje mjesto i ulogu u vašem obrazovanju a nastavnici i saradnici su nesebično prenosili znanje i iskustvo shodno vašoj zoni interesovanja i potreba.

12. maja 1860. godine Florence NIghtnigale svojim radom i nadahnućem izborila se za status medicinske sestre i uvažavanje vaše profesije.

Nema ni jedne veće bolnice koja u sebi danas ne nosi biljeg njene misli.

Istoričarka Cecil Woodham-Smith o tom je vremenu napisala: „Njezina smirenost, sposobnost, njezina moć da se prihvati djelovanja, podigli su je na položaj svojevrsnog božanstva. Muškarci su je obožavali....Ljekari su postajali potpuno zavisni o njoj".

Vi ponosno nastavljate njenim putem, a od danas vam se otvaraju novi prozori života. Vaš poziv treba da kreira osmjehe na licima drugih. Upravo vaša empatija i humanost prema čovjeku predstavljaju najsvjetlije savršenstvo i dar ljudske duše.

Imperativ svake univerzitetske jedinice pa i Medicinskog fakulteta je dalje institucionalno i kadrovsko jačanje medicinske struke, kao i pronalaženje načina da donosioce odluka ubijedimo u presudan značaj obrazovanja za normalno funkcionisanje i razvoj društva u cjelini.

Svaki doktor i diplomirana medicinska sestra koji izadju sa našeg fakulteta su biseri kojem društvo treba da obezbijedi prefinjeno brušenje i omogući da ostanu u Crnoj Gori i svoju humanu misiju ostvare medju svojim narodom.

Dragi diplomci,

Svaka medicinska sestra je anđeo sa ključem zdravlja zajednice.

Zdravstvena njega koju pružate našim pacijentima mora da bude sigurna i bezbedna, stručnost na izuzetno visokom nivou, odnos prema pacijentu mora da bude ispunjen poštovanjem, kako bi na kraju dobili nagradu, a to je ozdravljenje pacijenta i njegov povratak kući.

Bez obzira na velike izazove svakodnevice, kao individue zaista živimo u izuzetnom vremenu. Vrijeme je ogromnih šansi, globalno, posebno za vas humaniste , koji nosite oreol medicinske struke .

Zato vas pozivam da preuzmete rizik i odgovornost za svoj uspeh. Slijedite svoju strast, nastavite da učite ,zagrlite sa puno ljubavi staze vaše budućnosti.

Ponosni smo što vidimo kako utirete svoj put ka novom poglavlju u vašem životu.

Želimo vam puno uspjeha u svim vašim budućim nastojanjima.

Upućujem vam riječi poštovanja i čestitke .

Želim da izrazim svoju zahvalnost i poželim vam kreativni uspjeh, ponos na svoju profesiju, neiscrpni optimizam, izdržljivost, strpljenje, dobro zdravlje i porodično blagostanje.

Dragi gosti, uvazeni diplomci,

Na kraju želim da vam čestitam Novu godinu, nastupajuce bozićne praznike, pozelim ličnu i porodičnu sreću uz profesionalni prosperitet.

Hvala Vam...

**Prof. dr Miodrag Radunović**

**Dekan Medicinskog fakulteta**

Berane,23.12.2023.godine